b'\n_START_ARTICLE_\nLoudness\n_START_SECTION_\n\xc5\xbdivotopis\n_START_PARAGRAPH_\nNjihov debitanstski album bio je Birthday Eve i snimljen na japanskome jeziku; prili\xc4\x8dno uspje\xc5\xa1an za debitanstki album heavy metal \xc5\xbeanra koji je u to vrijeme bio prili\xc4\x8dno nepopularan u Japanu. Nakon snimanja tre\xc4\x87eg albuma, nazvanog The Law of The Devil\'s Land, odlu\xc4\x8duju da je vrijeme za odlazak izvan Japana u osvajanje svjetske publike. Sele se u Europu gdje snimaju \xc4\x8detvrti album Disillusion te odr\xc5\xbeavaju nekoliko koncerata._NEWLINE_Napokon, 1985. godine preuzima ih menad\xc5\xbeer Joe Gerber koji im pribavlja potpisivanje ugovora sa izdava\xc4\x8dkom ku\xc4\x87om Atlantic Records. Njihov peti album, nazvan Thunder In the East posti\xc5\xbee veliki uspjeh (za do tada nepoznati japanski sastav) i plasira se na 74. mjesto Billboardove ljestvice. Najve\xc4\x87i hit na albumu je pjesma Crazy Night, zapa\xc5\xbeena po ponavljanju rije\xc4\x8di "MZA", za koju je vokal Minoru Niihara priznao u intervjuu 2006. godine da je to jednostavno bila skra\xc4\x87enica bez nekog osobitog zna\xc4\x8denja koja im je tada zvu\xc4\x8dala dobro. Sve su pjesme na albumu otpjevane na engleskom jeziku, \xc5\xa1to postaje trend kod mnogo kako japanskih, tako i sastava s neengleskoga govornog podru\xc4\x8dja._NEWLINE_Sljede\xc4\x87i, \xc5\xa1esti album Lightning Strikes plasira se na 64. mjesto Billboardove ljestvice, a Loudness postaje svjetski poznat sastav. Popularnosti su pridonijele turneje sa sastavima poput M\xc3\xb6tley Cr\xc3\xbce, AC/DC, Poison, and Stryper. No, njihov uspjeh u SAD-u navodi ih da stvaraju komercijalniji pop-metal (\xc4\x8diji je najo\xc4\x8ditiji primjer singl "Let It Go") \xc5\xa1to je razlog gubitka podr\xc5\xa1ke fanova._NEWLINE_Nakon albuma Jealousy 1988. godine, Niihara je otpu\xc5\xa1ten iz sastava, a zamjenjuje ga ameri\xc4\x8dki pjeva\xc4\x8d Mike Vescera. Sa ovom postavom snimaju dva albuma, Soldier of Fortune (1989) i On The Prowl (1991). No, "amerikanizacija" sastava ne doprinosi njihovu statusu u SAD-u, ali zato gube fanove kod japanske publike. Vescera odlazi iz sastava tijekom njihove ameri\xc4\x8dke turneje 1991. godine, a zamjenjuje ga vokal grupe Ezo, Masaki Yamada. Nedugo zatim, sastav napu\xc5\xa1ta Masayoshi Yamashita, a na njegovo mjesto dolazi biv\xc5\xa1i basist grupe X-Japan, Taiji Sawada. S ovom postavom snimaju album Loudness (1992) i live album Once And For All._NEWLINE_Godine 1993. sastav se gotovo raspao zbog odlaska Higuchija i Sawade. No, osniva\xc4\x8d sastava Takasaki ne raspu\xc5\xa1ta slu\xc5\xbebeno Loudness, ve\xc4\x87 u sastav dovodi dva nova \xc4\x8dlana. To su basist grupe Anthem, Naota Shibata i bubnjar grupe Ezo, Hirotsugu Honma. Ova postava sastava snima \xc4\x8detiri albuma - Heavy Metal Hippies, Ghetto Machine, Dragon i Engine - izme\xc4\x91u 1995. i 1998. godine._NEWLINE_Originalna postava sastava okuplja se 2001. godine, na nagovor Takasakija, za njihovu 20. godi\xc5\xa1njicu postojanja. Iako je okupljanje trebalo biti samo privremeno, ono do\xc5\xbeivljava veliku podr\xc5\xa1ku me\xc4\x91u publikom u Japanu te sastav odlu\xc4\x8duje nastaviti suradnju. Od 2001. pa nadalje sastav redovito izdaje albume i DVD-e, uz druge projekte poput snimanja ulazne glazbe za K-1 borca Musashija (The Battleship Musashi)._NEWLINE_Godina 2006. donosi 25. obljetnicu postojanja sastava, sa turnejama u SAD-u i Kanadi nakon gotovo 20 godina. Slijedi jo\xc5\xa1 turneja, a planiraju se i koncerti u Europi, novi studijski album, izdavanje koncertnog DVD-a te solo albumi \xc4\x8dlanova sastava.\n_START_SECTION_\nDodatne informacije\n_START_PARAGRAPH_\nNajpoznatiji \xc4\x8dlan sastava je Akira Takasaki. Ro\xc4\x91en je u Osaki, 22. velja\xc4\x8de 1961. godine. Glazbenu karijeru zapo\xc4\x8dinje kao \xc4\x8dlan sastava \'\'Lazy\'\'. Njegov glazbeni stil nije se podudarao sa stilom sastava, te Takasaki napu\xc5\xa1ta Lazy i osniva svoju vlastitu glazbenu skupinu imena Loudness. Njegovo gitaristi\xc4\x8dko umije\xc4\x87e privuklo je mnogo fanova diljem svijeta. Takasakija smatraju najboljim azijskim metal gitaristom._NEWLINE_Minoru Niihara ro\xc4\x91en je 12. o\xc5\xbeujka 1960. godine. Njegov prvi sastav je \'\'Earthshaker\'\' u kojemu svira bas-gitaru i pjeva. Uzori su mu u blues glazbi, a \xc4\x8dlanom Loudnessa postaje 1981. godine. Odlazi iz sastava 1989., i nastavlja rad sa nekoliko drugih sastava( Sly, XYZ-A, ...). Naposljetku se vra\xc4\x87a u Loudness. Godine 2006. snima solo album kao i album sa grupom XYZ-A._NEWLINE_Masayoshi Yamashita basist je Loudnessa. Priklju\xc4\x8dio se sastavu na Takasakijev poziv._NEWLINE_Munetaka Higuchi svirao je u sastavu Lazy zajedno sa Takasakijem. Kasnije zajedno osnivaju Loudness. Nakon odlaska iz grupe 1993., osiva sastav Sly sa Minoruom i biv\xc5\xa1im \xc4\x8dlanom Earthshakera, Shinichirom Ishikarom. Smatra se jednim od najboljih bubnjara u Japanu.'